Oos-Kaap-munisipaliteit gaan 12 biblioteke sluitArgieffoto (Foto; ElasticComputeFarm/Pixabay) Die ANC-beheerde Dr Beyers Naude- plaaslike munisipaliteit (Graaff-Reinet) in die Oos-Kaap is van voornemens om Maandag al 12 biblioteke in dié munisipaliteit te sluit. Dit volg glo nadat die departement van sport, ontspanning, kuns en kultuur versuim het om finansiering ter waarde van R2,4 miljoen oor te betaal wat al meer as ses maande agterstallig is. Nomvano Zibonda, LP van die Demokratiese Alliansie, het gesê die ANC-regering het hiermee bewys dat hy geen belang het om gemeenskappe van die nodige hulpbronne te verskaf om hulle te help om werk te kry of hul opvoeding te verbeter nie. “Die samesmelting van Baviaans- plaaslike munisipaliteit, Camdeboo- plaaslike munisipaliteit en Ikwezi- plaaslike munisipaliteit in die Dr Beyers Naude- plaaslike munisipaliteit het tot die munisipaliteit se finansiële verknorsing gelei. Die munisipaliteit moes die koste van die biblioteke dra, maar het nou ŉ punt bereik waar daar nie meer enige geld oor is om bedryfskoste te dek of personeel te betaal nie. Die munisipaliteit het gevolglik aangekondig dat hy die biblioteke tot verdere kennisgewing gaan sluit,” het Zibonda gesê. Volgens haar is staatsbiblioteke belangrike sentra vir leer en ontwikkeling in gemeenskappe. “Dit is ŉ plek waar jongmense toegang moet hê tot inligting vir hul huiswerk; waar studente projekte kan doen vir hul universiteitstudies; en waar werkloses toegang kan hê tot aanlyn werksoekportale. “Biblioteke is die leer van geleentheid wat gemeenskappe kan gebruik om uit armoede te klim. Die departement het ŉ verantwoordelikheid om plaaslike en metropolitaanse munisipaliteite te subsidieer om biblioteekdienste te verskaf.” Zibonda het Bulelwa Tunyiswa, LUR vir die departement van sport, ontspanning, kuns en kultuur skriftelik versoek om in die parlement vrae te beantwoord oor die omvang van finansiering wat aan die Dr Beyers Naude-munisipaliteit verskuldig is; ŉ verduideliking oor die vertraging om die finansiering vry te stel; asook watter stappe gedoen sal word om seker te maak dat die biblioteke so vinnig as moontlik weer hul deure kan oopmaak.